د افغانی سرې میاشتې سرپرست عمومی رئیس ښاغلی مولوی مطیع الحق خالص د اسلامی همکاریو د سازمان د غذایی مصؤنیت د څانګې له مسؤل پروفیسور یرلن بایدولیت او افغانستان لپاره د اسلامی همکاریو د سازمان له استازی دوکتور سعید العیاش سره پلازمېنه کابل کې افغانستان سره د بشری مرستو په اړه ناسته ترسره کړه. ناسته کې پر ګڼو بشری موضوعاتو سربېره د اسلامی همکاریو د سازمان له لوری بادغیس، نیمروز، غور او فراه ولایتونو کې د ۲۶۸ ټنه مرسته شویو اوړو پر ویش هم خبرې وشوې. په دې ناسته کې د دواړو لوریو ترمنځ هوکړه وشوه، چې په راتلونکی کې به دواړه یو هوکړه لیک لاسلیکوی او د یاد هوکړه لیک پر بنسټ به د اسلامی همکاریو د سازمان مرستې نورې هم پراخېږی. ښاغلی پروفیسور یرلن بایدولیت د افغانی سرې میاشتې سرپرست عمومی رئیس ښاغلی مولوی مطیع الحق خالص ته قرغزستان ته د ورتګ بلنه ورکړه؛ ترڅو له افغانستان سره د بشری مرستو د جلب برخه نوره هم پراخه شی.